חיילים בצבא גבון הכריזו הבוקר (שני) על הפיכה צבאית בהודעה מיוחדת ששודרה ברדיו. זאת בזמן שהנשיא עלי בונגו, שמשפחתו שולטת במדינה שבמערב אפריקה ב-50 השנה האחרונות, נמצא מחוץ למדינה בשל טיפולים רפואיים. עם זאת, הממשלה הודיעה כבר כמה שעות כי המצב תחת שליטה.
הממשלה והמוסדות הרשמיים ממשיכים לתפקד", אמר דובר הממשלה לרשת "צרפת 24". ארבעה מתוך חמשת הקצינים שהשתלטו על תחנת הרדיו נעצרו, בעוד שמתנהל מרדף אחרי החמישה. בונגו, בן 59, אושפז באוקטובר בערב הסעודית אחרי שלקה בשבץ. מאז נובמבר הוא מאושפז במרוקו.
האיחוד האפריקני וצרפת, ששלטה בעבר במדינה, גינו את ניסיון ההפיכה. פריז דחקה באזרחיה במדינה שלא להסתובב בבירה ליברוויל, אחרי חילופי אש שהתנהלו בעיר בשעות הבוקר.
מנהיג הקשר, סגן קלי אונדו אוביאנג, אמר בנאום ששודר ברדיו כי נאומו של בונגו לרגל השנה החדשה "חיזק את הספקות לגבי יכולתו של הנשיא לבצע את משימותיו בתפקיד". הודעת הרדיו שודרה בסביבות השעה 4:30. הוא אמר כי הוא עומד בראש "התנועה הפטריוטית" של כוחות הביטחון של גבון, אך לא ברור עד כמה תמיכה יש לה.
גורם המקורב לממשלה אמר כי נשמעו יריות בסמוך לתחנת הטלוויזיה הממלכתית בשעות הבוקר, אך נראה שהקושרים היו קבוצה קטנה של חיילים. מאות חיילים הנאמנים לנשיא פיזרו קהל שהתאסף מחוץ לתחנת הרדיו וקרא קריאות תמיכה במורדים.